I sidste sæson spillede de bronzefinaler mod hinanden, men lørdag var der dømt top mod bund i Thisted, da Mors-Thy tog imod Skjern. Med en sikker sejr på 27-19 kommer Skjern op på siden af førerholdet KIF Kolding København i herrernes håndboldliga, mens Mors-Thy stadig ligger nummer 12 ud af rækkens 14 hold. Skjern tog teten fra start og dominerede i hele første halvleg, hvilket resulterede i en pauseføring på 13-9. Mors-Thy kom bedst ud til anden halvleg og var i flere omgange kun bagud med et enkelt mål. Skjern kæmpede videre og gik på otte minutter fra 14-13 til 19-13, hvilket fik Mors-Thy til at tage en timeout. Effekten udeblev, og Skjern fortsatte med at score mål på samlebånd. Kampens store profil blev Skjerns venstrefløj Morten Balling med otte mål. I toppen af tabellen ligger Skjern nu i top side om side med KIF Kolding København. Begge hold står noteret for 20 point efter 10 sejre og et enkelt nederlag. I bunden af rækken tog TMS Ringsted sæsonens første point efter 10 nederlag, da bundholdet tidligere lørdag slog Nordsjælland håndbold med 20-19.

Referat:
Med en sejr på 27-19 ude over Mors-Thy springer Skjern op på siden af KIF Kolding København i håndboldligaen.